**Ebrill 26 - 2 Mai**

**Ar gyfer teuluoedd**

**Cyflwyniad**

Mae’r wythnos hon yn nodi diwedd ‘gwyliau’r’ Pasg a dechrau mis newydd. Dyma amser da felly i feddwl am ein taith gyda Iesu sy’n para tu hwnt i’r atgyfodiad ac yn ein bywydau bob dydd, sut bynnag mae’r patrwm yn edrych ar hyn o bryd.

Mae’r ffordd i Emaus yn stori bwerus am ddod i adnabod Iesu. Gobeithio y dowch i’w adnabod o’r newydd trwy ein haddoliad gyda’n gilydd yr wythnos hon.

**Dod ynghyd**

Iesu o Nasareth,
down i gyd gyda’n storïau i’w hadrodd,
mae siwrne pawb yma wedi bod yn wahanol,
ond rydym i gyd yn dod i glywed dy stori
ac i ddeall sut mae ein storïau a’n teithiau’n cyd-fynd a d’un di.
Cerdda gyda ni a siarad gyda ni, Arglwydd Iesu.
**Amen.**

**Darllen**

**Stori o’r Beibl**

**Luc 24.13-35: Iesu’n cymryd amser i egluro ei stori ei hun.**

 **Ein stori**

Dewch ag ambell hunangofiant i’r plant eu gweld, gan egluro fod pobl yn mwynhau rhannu eu storïau eu hunain. Bydd rhai yn mwynhau ysgrifennu’r hanes mewn llyfr. Pa fath o bethau fyddai pobl yn eu rhoi mewn llyfr am eu bywyd. Ysgrifennwch y geiriau allweddol mae’r plant yn eu hawgrymu.

Mae’r darlleniad o’r Beibl heddiw yn ein helpu i ddangos fod Iesu’n cymryd amser i ddweud ei stori ei hun. Darllenwch hi gyda’ch gilydd, ac ysgrifennwch y geiriau allweddol sy’n egluro’r stori hon am Iesu.

**Pwy oedd y dyn dirgel ar y ffordd i Emaus?** Dyna roedd Cleopas am ei wybod. Roedd Cleopas a’i ffrind wedi bod yn cerdded i ffwrdd oddi wrth Jerwsalem, yn siarad am Iesu yn marw. Ac yn sydyn dyma’r dyn yma’n ymddangos wrth eu hymyl. ‘Am be ydych chi’n siarad?’ gofynnodd y dyn. Roedd pawb yn Jerwsalem yn siarad am Iesu. Lle’r oedd y dieithryn yma wedi bod?

Meddai Cleopas, ‘Rydyn ni’n sôn am ein ffrind, Iesu’r proffwyd. Roedden ni’n meddwl mai fo oedd y Meseia, yr un roedd Duw wedi’i anfon i achub Israel. Ond cafodd ei ladd dridiau’n ôl, a rŵan dydyn ni ddim yn gwybod be i’w feddwl.’ Roedd rhywbeth yn gyfarwydd am y dieithryn, ond allai Cleopas ddim dweud be yn union.

Cleopas’ meddai ei ffrind, ‘y bore ’ma aeth gwragedd at fedd Iesu a dweud nad oedd y corff ddim yno. Maen nhw’n dweud iddyn nhw weld angylion, a’u bod nhw wedi dweud fod Iesu yn fyw. Yn bendant, mae’r corff wedi mynd. Mi wnaeth y disgyblion edrych yn iawn. Ond be mae o’n feddwl? Lle mae’r corff?’

Yna dechreuodd y dieithryn siarad am broffwydi’r Hen Destament. Eglurodd sut roedd bywyd a marwolaeth y Meseia wedi eu rhagweld amser pell yn ôl. ‘Rydych chi’n ara ac yn ffôl i beidio â gweld hynny,’ meddai’r dieithryn. ‘Roedd yn rhaid i’r Meseia ddiodde cyn mynd i’w ogoniant.’

Wrth iddi nosi, fe gyrhaeddon nhw i gyd Emaus. ‘Tyrd i mewn i fwyta gyda ni,’ meddai Cleopas. Derbyniodd y dieithryn, a phan dorrodd y bara, sylweddolodd Cleopas yn sydyn ei fod yn gwybod pwy oedd o. Iesu oedd o! Wedi dod yn ôl o farw’n fyw!

Diflannodd Iesu ac allai Cleopas a’i ffrind ddim byw yn eu crwyn. I ffwrdd â nhw yn ôl i Jerwsalem i ddweud wrth yr 11 disgybl be oedd wedi digwydd. Pan gyrhaeddon nhw, roedd y disgyblion yn siarad am Iesu. ‘Mi wnaeth o ymddangos i Simon. Mae o wedi atgyfodi!’ Dywedodd Cleopas ei stori yntau am sut roedd o wedi adnabod Iesu pan dorrodd y bara.

**Gweithgaredd: Gweld y darlun**

*Profi ennyd o eglurder*

**Bydd arnoch angen:** copïau o’r [templed jig-so](https://www.rootsontheweb.com/media/13296/template_jigsaw.pdf), wedi’i argraffu ar gerdyn tenau, darluniau o gylchgrawn (e.e. grŵp mewn priodas), siswrn.

* Argraffwch y templedau jig-so ymlaen llaw ar gerdyn tenau (digon ar gyfer rhwng un, dau a thri). Dewiswch luniau (neu wneud copïau o lun). Bydd pob llun angen rhyw nodwedd sy’n golygu nad yw’n gwneud synnwyr (e.e. darlun o dorri’r gacen mewn priodas heb y briodferch a’r priodfab). Gludwch y lluniau ar y [templedau jig-so](https://www.rootsontheweb.com/media/13296/template_jigsaw.pdf). Gadewch y rhain a phwysau arnynt nes iddynt sychu. Torrwch ar hyd llinellau’r jig-so i wahanu’r darnau. Cadwch y jig-sos ar wahân.
* Rhannwch bawb i’r un nifer o grwpiau ag sydd gennych o jig-sos. Tynnwch y darn allweddol o bob jig-so cyn rhoi un jig-so i bob grŵp.
* Gadewch i bob grŵp wneud gymaint ag sy’n bosib o bob jig-so gyda’r darnau sydd ganddynt.
* Gwahoddwch nhw i ddyfalu beth (neu pwy) sydd ar goll.
* Rhowch y darnau jig-so coll i’r grwpiau iddynt gwblhau’r jig-sos. Eglurwch fod y disgyblion wedi ‘gweld y darlun cyfan’ wrth i Iesu dorri’r bara.

Gweddi o ddiolch

Ein tad, diolch i ti am eich cyfarfod lle’r ydyn ni. Diolch i ti am gerdded y ffordd gyda ni, am ein trin ni’n gyfartal hyd yn oed pan nad ydyn ni’n d’adnabod di. Rwyt ti bob amser yn ein caru ni, bob amser yn gofalu amdanon ni, ac rwyt ti bob amser am yfed a bwyta efo ni – dyna natur dy gariad di. Diolch i ti, Arglwydd, nad dieithryn wyt ti, ond ein ffrind. Amen.

Gweddi dros eraill

Dduw Byw, deuwn ag anghenion y byd ger dy fron. Gweddïwn dros y rheini sy’n credu mai dieithriaid ydyn nhw, alltudion. Helpa ni i groesawu’r dieithryn bob amser, beth bynnag y gost, nid eistedd yn braf ac anwybyddu pobl sydd ddim yn ffitio i fewn, nid cymryd y ffordd hawdd. Gweddïwn dros y gwledydd lle mae bwyd a chyflenwadau meddygol yn brin. Boed i ni fyw yn gynaliadwy ac yn gall, fel bod digon i fwydo’r blaned gyfan. Helpa ni i beidio bod yn hunanol, ond i ystyried eraill bob amser. Arglwydd, rydyn ni’n dyheu am y dydd pan fydd pawb yn gyfartal mewn cymdeithas. Gweddïwn dros y rheini sy’n unig heb neb i gyd-fwyta efo nhw. Boed i’r cyfnod hwn o ynysu ein dysgu yn union sut brofiad ydy hynny. Pan ddaw y lockdown i ben, agorwn ein drysau i’n cymdogion, fel y gall cariad a chyfeillgarwch ffynnu, ac y gall pawb fwynhau’r wledd. Gofynnwn hyn yn enw Iesu. Amen.

Gweddi bersonol i’r Crist Atgyfodedig, cyfaill, cwmni, meddyg da: wrth i mi gerdded y ffordd o’m blaen aros wrth f’ochr a phaid byth â gadael. Amen.

Byw eich ffydd

Chwiliwch am y cyfle i dreulio amser - e.e. ar y ffôn neu gyswllt fideo – gyda rhywun allai fod yn teimlo’n unig ar hyn o bryd. Gweddïwch am gyfle i rannu stori beth mae Iesu wedi’i wneud i chi.